b"\n_START_ARTICLE_\nCartierul Latin\n_START_PARAGRAPH_\nCartierul Latin al Parisului (\xc3\xaen francez\xc4\x83 Quartier latin, Pronun\xc8\x9bie \xc3\xaen francez\xc4\x83: /ka\xca\x81tje lat\xc9\x9b\xcc\x83/) este o zon\xc4\x83 aflat\xc4\x83 \xc3\xaen centrul Parisului, care ocup\xc4\x83 arondismentul 5 \xc8\x99i o parte din arondismentul 6. El este situat pe malul st\xc3\xa2ng al Senei, \xc3\xaen apropiere de Sorbona._NEWLINE_Cunoscut pentru via\xc8\x9ba sa studen\xc8\x9beasc\xc4\x83, atmosfera plin\xc4\x83 de via\xc8\x9b\xc4\x83 \xc8\x99i bistrourile sale, Cartierul Latin ad\xc4\x83poste\xc8\x99te sediile unui num\xc4\x83r mare de institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt superior \xc3\xaen afar\xc4\x83 de universitatea propriu-zis\xc4\x83, cum ar fi \xc3\x89cole Normale Sup\xc3\xa9rieure, \xc3\x89cole des Mines de Paris, Universitatea Panth\xc3\xa9on-Assas, Schola Cantorum \xc8\x99i campusul universitar Jussieu. Vechea cl\xc4\x83dire a universit\xc4\x83\xc8\x9bii, cunoscut\xc4\x83 ca Sorbona, este situat\xc4\x83 \xc3\xaen partea \xc3\xaenalt\xc4\x83 a cartierului, pe colina Sf\xc3\xa2nta Genoveva (Montagne Sainte-Genevi\xc3\xa8ve). Alte institu\xc8\x9bii precum \xc3\x89cole Polytechnique s-au mutat \xc3\xaen ultimii ani \xc3\xaen cl\xc4\x83diri mai spa\xc8\x9bioase._NEWLINE_Numele zonei provine de la limba latin\xc4\x83, care a fost odat\xc4\x83 vorbit\xc4\x83 intens \xc3\xaen \xc8\x99i \xc3\xaen apropiere de Universitate atunci c\xc3\xa2nd latina era limba de studiu \xc3\xaen universit\xc4\x83\xc8\x9bile europene din Evul Mediu. O mare parte a popula\xc8\x9biei cartierului era format\xc4\x83 atunci din studen\xc8\x9bi \xc8\x99i cadre didactice.\n_START_SECTION_\nIstoria locului\n_START_PARAGRAPH_\n\xc3\x8encep\xc3\xa2nd din Evul Mediu studen\xc8\x9bii care au locuit \xc3\xaen cartier au avut o mare influen\xc8\x9b\xc4\x83 asupra vie\xc8\x9bii pariziene \xc8\x99i, \xc3\xaen consecin\xc8\x9b\xc4\x83, asupra Fran\xc8\x9bei, fiind de men\xc8\x9bionat \xc3\xaen mod deosebit mi\xc8\x99c\xc4\x83rile studen\xc8\x9be\xc8\x99ti din secolele al XIX-lea \xc8\x99i al XX-lea. Acesta a fost spa\xc8\x9biul central al evenimentelor de protest din mai 1968._NEWLINE_Cartierul Latin este, de asemenea, un cartier turistic care are numeroase cafenele, baruri \xc8\x99i restaurante. Ca urmare a tradi\xc8\x9biei sale studen\xc8\x9be\xc8\x99ti, el dispune de o vast\xc4\x83 ofert\xc4\x83 cultural\xc4\x83, concentr\xc3\xa2nd un num\xc4\x83r mare de cinematografe, mici s\xc4\x83li de concerte live \xc8\x99i libr\xc4\x83rii. Aici se afl\xc4\x83 Teatrul Odeon (th\xc3\xa9\xc3\xa2tre de l'Od\xc3\xa9on), unul dintre cele \xc8\x99ase teatre na\xc8\x9bionale franceze._NEWLINE_Lucr\xc4\x83rile de sistematizare urban\xc4\x83 efectuate de baronul Haussmann \xc3\xaen a doua jum\xc4\x83tate a secolului al XIX-lea au trasat dou\xc4\x83 axe \xc3\xaen form\xc4\x83 de cruce care traverseaz\xc4\x83 cartierul de la nord la sud \xc8\x99i de la est la vest: bulevardul Saint-Michel \xc8\x99i bulevardul Saint-Germain."